‘સ્વાર્થી’થી વધારે પણ કંઈ ખરાબ કહી શકાય? કદાચ, હા – પાગલ! તમને અસામાજિક્પણાની છાપ પણ લાગી શકે.તમારાં મિત્રોમાં એક પ્રકારની અસલામતીની ભાવના પણ જન્મી ઊઠે. ‘પણ હું તારી સાથે કેમ ન આવું? બીજે બધે તો આપણે જ્યારે સાથે જઈએ છીએ ત્યારે તો તને મજા પડે છે !’ અને તેમાં પણ જો તમે પરિણિત હો અને પત્ની હો અને તમારા પતિને મૂકીને પ્રવાસે જવાની વાત મૂકો તો તો તમને સો સો શાબ્દિક કોરડાના ફીટકાર ખાવાના દિવસો આવે. જોકે આ દાખલાઓ સીધે સીધી સરખામણી માટે નથી. પણ જો તમને કોઈ પૂછે કે ‘તને મોમ વધારે પસંદ છે કે ડેડ?’ તો જેવું લાગે તેવી જ ભાવના આ સરખામણીની વાતમાં છે. મારા ધ્યાનમાં કોઈ એવી વ્યક્તિ નથી જેણે ‘હું તો એકલ-પ્રવાસી’ના સિધ્ધાંતનો ભેખ લીધો હોય. દરેક પ્રકારના પ્રવાસના પોતાના ફાયદા-ગેરફાયદા હોય છે. ક્યારેક મિત્રો સાથે મસ્તી કરવી હોય તો ક્યારેક તમને નિરવ એકાંત જોઈતું હોય.કેટલાંક લોકોને એકલાં પડવાનો ભય સતાવતો હોય છે. એવા પ્રકારનાં લોકો માટે એકલ-પ્રવાસનો વિચાર અત્યંત આશ્ચર્યજનક (કે આઘાતજનક) નીવડી શકે છે. ઓળખીતાં પારખીતાંઓના ભાથામાં બીજા સવાલોનાં તીર તૈયાર હોય છે – ‘એકલાં પડી ગયાં છો?’ ‘ના, રે. હું એકલી નથી.’ એમને કોણ સમજાવે કે એકલતા અને એકાંતમાં શું ફરક છે !